Anno millesº LXX IIº incarnationis Domini nostri Jhesu Christi, cum authoritate et privilegio Alexandri venerabilis pape Sancte Romane Ecclesie, ex precepto quoque domini Drogonis Matiscensis episcopi, qui jam obierat in Christo, et cum adjutorio et assensu canonicorum ipsius ecclesie, atque cum magna opitulatione domini Aganonis Eduensis presulis, nos humilis grex monachorum degentium in monasterio Sancti Rigaldi vocitato in honore summe et individue Trinitatis atque Sancte Dei Genitricis Marie, nec non et ipsius predicti confessoris dicato, eligimus nobis unum de prioribus fratribus nostris abbatem nomine Ugonem, a puero sub regula Beati Benedicti enutritum, doctrina institutum, natura prudentem, moribus temperatum, vita castum, hominibus affabilem, fide catholicum, litteratum, in lege divina instructum, in dogmatibus ecclesie satis exercitatum. Hunc itaque, quoniam Matisconensi ecclesie sub cujus episcopatu degimus deest episcopus cuique nos subici canonice profitemur, cum assensu canonicorum ejusdem, domino archiepiscopo sancte Lugdunensis ecclesie Umberto offerimus in abbatem consecrandum optantes nobis eum preesse et prodesse simulque promittentes ei obedientiam juxta Beati Benedicti patris nostri institutionem.